text: Egypter har smuglet mennesker via Esbjerg Havn
  13 januar 2017 kl. 13.58
  En 39-årig egyptisk mand er torsdag anholdt for at smugle mennesker til Storbritannien via havnen i Esbjerg
  Syd- og Sønderjyllands Politi  har torsdag anholdt en 39-årig egyptisk mand i forbindelse med en større sag om menneskesmugling til Stobritannien via Esbjerg Havn.
  Opdateret med kommentar fra Syd- og Sønderjyllands Politi.
  - Vi tog ham på fersk gerning i går, hvor vi også pågreb to syriske immigranter, siger vicepolitiinspektør Jeppe Kjærgaard fra Syd- og Sønderjyllands Politi til TV SYD.
  Politiet kan ikke oplyse hvor mange mennesker, der er blevet smuglet. Men det drejer sig hovedsageligt om syriske immigranter, der bliver smuglet på færgen til Storbritannien.
  Efterforskningen har fundet sted i tæt samarbejde med de britiske myndigheder og med EU’s politisamarbejde Europol. 
  - Det sidste halve år har immigranter forsøgt at komme ind på det afsikrede område til færgen på Esbjerg Havn, siger Jeppe Kjærgaard til TV SYD. 
  Og det er de observationer, der har ført til mistanke om menneksesmugling på Esbjerg Havn. 
  Den 39-årige blev fredag, ved et lukket grundlovsforhør ved Retten i Esbjerg, varetægtsfængslet i fire uger i forbindelse med sagen.
  - Nu bruger vi de næste fire uger på at efterforske sagen yderligere. Og så regner vi med at kunne forlænge varetægtsfængslingen, siger Jeppe Kjærgaard til TV SYD.
  Retssagen mod den 39-årige kommer til at foregå i Danmark.
  